《景州开福寺塔》
清代·姚鼐

百里见卓锥，震旦仰雄最。叩门谒香台，据地乃非大。

削立外无阶，穿空中不碍。矫立长风巅，万里散秋籁。

天地莽相围，白日转檐外。太行青嶂断，烟雾积幽蔼。

漳汶与滹沱，流空忽交会。帆樯趋溟渤，鸿雁下吴会。

回首送秋云，萧萧出燕塞。缅思开皇年，建造盛幢盖。

移国女宠阶，贻家适宗废。福田安得长，遗迹岿犹在。

嗟余尘鞅倦，聊驻绝景对。落景下层梯，茫茫广川晦。

作者简介：姚鼐（nài）（1731～1815）清代著名散文家，与方苞、刘大櫆并称为“桐城三祖”。字姬传，一字梦谷，室名惜抱轩（在今桐城中学内），世称惜抱先生、姚惜抱，安徽桐城人。乾隆二十八年（1763）中进士，任礼部主事、四库全书纂修官等，年才四十，辞官南归，先后主讲于扬州梅花、江南紫阳、南京钟山等地书院四十多年。著有《惜抱轩全集》等，曾编选《古文辞类纂》。